# Inadaptats

Inadaptats és un grup de música català format a Vilafranca del Penedès, actiu des de principi de la dècada de 1990 fins al 2005 i havent realitzat, des de llavors, alguns concerts esporàdics el 2015, 2017, 2022, 2023 i 2024. La seva música és una mescla d'oi! i hardcore punk i en els seus últims discs també introduïren l'ska i el rap. Està influenciat, tant musicalment com políticament, per grups com Rage Against the Machine, Kortatu i Negu Gorriak. D'ideologia comunista i independentista, s'ha definit com un «col·lectiu politicomusical contrainformatiu amb l'objectiu d'estendre la utopia als Països Catalans, la lluita per aconseguir la independència i el socialisme a través de la unitat d'acció del poble treballador». Durant la seva trajectòria se l'ha considerat com l'emblema més radical de l'independentisme anticapitalista, caracteritzat pel seu ferm compromís de «lluita obrera internacionalista amb constants al·legories a la revolució i a la contundència contra les injustícies».

## Història

A principis de la dècada del 1990, sorgí un nou moviment musical que es vindicà al marge de la institucionalització que havia patit el rock català. Aquesta fornada musical s'emmirallà, en gran part, en el rock radical basc i s'erigí com a «rock combatiu català». Aquest moviment, curull d'una forta càrrega de discurs anticapitalista i independentista, es difongué a través de centres socials alliberats i espais d'oci alternatius, trobant un ambient procliu en els moviments socials i grups com Inadaptats, KOP o Obrint Pas.
L'any 2001, amb la retirada del grup musical Negu Gorriak i la reconversió del seu segell discogràfic d'Esan Ozenki a Metak, Inadaptats decidí crear la seva pròpia discogràfica i fundà Bullanga Records, inspirada en la dels seus camarades bascos.
El 10 de maig de 2003, el grup col·laborà en el concert d'homenatge dels 10 anys de la revista Enderrock, que se celebrà al Parc de la Ciutadella de Barcelona i en el que participaren una vintena grups i artistes de l'escena musical catalana al llarg de deu hores. El 12 d'abril de 2005 van rebre el premi Enderrock a la millor portada de disc per l'àlbum Homenatge a Ovidi publicat l'any abans. El 6 de maig de 2004, a la gala de lliurament dels premis celebrada a la Sala Bikini de Barcelona, el grup va actuar cantant tres cançons seves. L'any 2005, els membres Àlex Vendrell, Bull i Thrashoo, amb la col·laboració de Cesk Freixas, van crear l'espectacle acústic La Fera Ferotge, en homenatge a Ovidi Montllor.
Al llarg de la seva trajectòria, Inadaptats va publicar un total de set àlbums d'estudi fins a la seva dissolució el 2005. Com a punt culminant a la seva carrera musical va organitzar un concert a Vilafranca del Penedès el 28 de maig de 2005 que aplegà a 5.000 persones i comptà amb la presència de nombrosos artistes convidats i amb Pirat's Sound Sistema com a teloners.
Amb la retirada del grup, el segell discogràfic Bullanga Records es reconvertí en promotora de concerts i portal d'internet. Per a promocionar aquest canvi organitzaren la gira «Bullanga Revolució 2006», que tingué per objectiu la presentació en públic de tres grups en els que hi participaven els exmembres d'Inadaptats: Roig, Answer i Antitank. El primer concert es realitzà l'1 d'abril de 2006 a Sant Pere de Ribes i la girà s'allargà durant dos mesos. A més, amb l'entrada de cadascun dels concerts, es regalà un CD recopilatori amb els temes de les tres formacions.
El 27 de febrer de 2007 Inadaptats fou guardonat amb el premi Enderrock al millor DVD musical de 2006 per Cremem les nostres naus!, un documental on quedà enregistrat el seu darrer concert. L'any següent, pel quinzè aniversari de la revista Enderrock, foren seleccionats com una de les quinze bandes més importants de la música en català dels darrers anys. El 2008, els cinc membres van formar un nou grup anomenat Eina, després que participessin en altres grups com Answer (Xavi «Cholbi») o en creessin de nous com Roig (Xavi «Bull» i Jokin «Txuta»).

### Retorn als escenaris

A finals de 2014 Inadaptats anuncià que, vint-i-cinc anys després del seu naixement i deu del seu darrer concert, tornaven a actuar per a una sola ocasió. El concert se celebrà el 18 d'abril de 2015 a Vilafranca del Penedès i es destinaren part dels beneficis a l'organització Rescat, el col·lectiu de defensa dels presos polítics. El desembre de 2015 publicaren la gravació en DVD d'aquest darrer concert, fent les presentacions a l'Ateneu La Torna de la Vila de Gràcia i, poc després, a l'Ateneu X de Vilafranca del Penedès.
El 29 de juliol de 2017, dos anys després de la seva darrera aparició en directe, participaren en la 20a edició del festival politicomusical basc Hatortxu Rock, celebrat al municipi navarrès de Lakuntza, amb l'objectiu de recaptar fons per a pal·liar la situació dels presos polítics bascos. En aquella ocasió, la gran quantitat de grups participants restringí l'actuació de tots ells a una hora de concert, condicionant el seu repertori, majoritàriament, a cançons dels àlbums Motí! Avalot..., X i Homenatge a Ovidi.
El novembre de 2021 Inadaptats anuncià que tornaria a actuar en un concert el dissabte 7 de maig de 2022 a la sala Razzmatazz de Barcelona. Més endavant, davant de l'èxit de venda d'entrades anticipades, el grup decidí programar-ne un altre a la mateixa sala per al dia anterior, el divendres 6 de maig. D'ençà la publicació del seu darrer àlbum l'any 2014, Homenatge a Ovidi, i el seu darrer concert a l'Hatortxu Rock de 2017, el grup tragué per a l'ocasió dos nous senzills el 2021: «Inacabats, però mai vençuts!» i «Hiperventilats».
Seguint amb la dinàmica de concerts esporàdics, el 22 de juliol de 2023 reaparegué en concert a la 15a edició del festival El Tingladu de Vilanova i la Geltrú. Aquell dia, el grup vilafranquí compartí cartell amb la cantautora Crisbru, els grups Huntza, Dr. Calypso i Tremenda Jauría, i la punxadiscos DJ Trapella. El preu de l'entrada d'aquell concert va ser de 13 euros, 7 dels quals es van destinar a l'organització antirepressiva Alerta Solidària. El 18 de maig de l'any següent, Inadaptats havia participat al concert solidari Alerta Fest al Poble Espanyol de Barcelona davant de més de 4.000 persones, juntament amb Les Testarudes, Rotten XIII, Crim i Dr. Calypso, en què 10 dels 35 euros de l'entrada van anar destinats directament a Alerta Solidària per a fer front a les despeses judicials de la repressió política.
El 2024, dos dies abans de la diada castellera de Sant Fèlix, Inadaptats va publicar la cançó «Ni pa ni circ» amb lletra de l'escriptor David Monteagudo i amb imatges dels principals castells dels Castellers de Vilafranca en homenatge pels seus 75 anys d'història com a element central del videoclip. El 20 de desembre del mateix any es va publicar un nou treball discogràfic amb el títol de Desnazificant, el qual s'havia anunciat dos mesos abans amb la publicació del videoclip de la cançó inclosa a l'àlbum «Catalanes que hacen cosas» que, amb un to festiu i combatiu, reivindica la unitat d'acció i la lluita per l'alliberament dels Països Catalans. La gira de presentació del nou disc va començar a la sala Stroika de Manresa i a la sala Santana 27 de Bilbao a finals de desembre i gener de 2025, respectivament.

## Membres

Actuals
* Àlex Vendrell: veu
* J.A. Hernàndez «Thrashoo»: guitarra
* Jokin Pérez «Txuta»: guitarra
* Xavi «Cholbi»: bateria
* Rodrigo Sarubbi: baix
Antics
* Xavi Pérez «Bull»: baix
* Ernest Larroya: bateria

## Discografia
### Senzills i participacions

* «Cançons lliures», dins del recopilatori musical Cultura de resistència (2003)
* «Ikasle gaua», cançó que representà la campanya estudiantil basca 2002/2003.
* «Inacabats, però mai vençuts» (2021)
* «Hiperventilats» (2022)

## Referències

* ↑ «Inadaptats». botiboti.org. [Consulta: 30 agost 2024].
* ↑ Buch, 2007, p. 200.
* ↑ Buch, 2007, p. 201.
* ↑ Enderrock «Ofensiva radical». Enderrock [Barcelona], núm. 200, 6-2012, pàg. 119. ISSN: 1136-7393.
* ↑ Hidalgo, Luis. «'Enderrock' celebra sus 10 años con un concierto en la Ciudadela» (en castellà). El País, 10-05-2003. [Consulta: 8 gener 2015].
* ↑ «La revista Enderrock lliura els Premis de la Música Catalana». Vilaweb.cat, 12-04-2005. [Consulta: 8 gener 2015].
* ↑ «Premi Enderrock per la portada del disc d'Inadaptats 'Homenatge a Ovidi'». LaFura.cat. Arxivat de l'original el 2016-03-04. [Consulta: 8 gener 2015].
* ↑ «Crònica de l'entrega dels Premis Enderrock 2004». Decibel.cat, 09-05-2004. [Consulta: 8 gener 2015].
* ↑ «La Fera Ferotge actuarà a València davant milers de persones al costat d'Obrint Pas i artistes de to». CUP Vilafranca, 2005. Arxivat de l'original el 2015-04-15. [Consulta: 15 abril 2015].
* ↑ «5.000 persones al concert de comiat d'Inadaptats». Enderrock.cat, 30-05-2005. [Consulta: 8 gener 2015].
* 1 2 3 4 «La gira Bullanga Revolució 2006 portarà Roig, Answer i ATK arreu dels Països Catalans». Enderrock.cat, 14-02-2006. [Consulta: 14 gener 2015].
* ↑ Alexandre, Víctor. «Víctor Alexandre lliurarà el premi Enderrock al millor DVD musical del 2006». VictorAlexandre.cat, 26-02-2007. [Consulta: 8 gener 2015].
* ↑ «La revista Enderrock celebra quinze anys». Directe.cat, 10-04-2008. Arxivat de l'original el 2016-03-03. [Consulta: 8 gener 2015].
* ↑ «Els nous Inadaptats es diuen Eina». Enderrock.cat, 11-02-2008. [Consulta: 8 gener 2015].
* ↑ «Inadaptats tornen per un dia». Enderrock.cat, 29-12-2014. [Consulta: 8 gener 2015].
* ↑ «Un concert únic d'Inadaptats». Enderrock.cat, 18-04-2015. [Consulta: 30 agost 2024].
* ↑ «Berri Txarrak, Esne Beltza y Anari se suman al Hatortxu Rock» (en castellà). EITB.eus, 21-03-2017. [Consulta: 7 agost 2017].
* ↑ «Hatortxu Rock presenta un avance del cartel marcado por la vuelta de Kerobia, Inadaptats o Des-kontrol» (en castellà). Naiz.eus, 10-01-2017. [Consulta: 7 agost 2017].
* ↑ Planas, Pau. «Inadaptats. Descàrrega punk a l'Hatortxu». LaTornada.cat. Arxivat de l'original el 2017-08-07. [Consulta: 7 agost 2017].
* ↑ Roig, Pep Antoni. «Inadaptats va canviar la història». ElNacional.cat, 09-05-2022. [Consulta: 10 maig 2022].
* ↑ «Inadaptats, agotan en Barcelona y sacan nueva fecha para el 6 de mayo» (en castellà). Insonoro.com, 05-11-2021. [Consulta: 10 maig 2022].
* 1 2 3 «Torna el directe d'Inadaptats a Razzmatazz». Enderrock.cat, 05-11-2021. [Consulta: 10 maig 2022].
* 1 2 «Inadaptats torna amb un clam contra les injustícies socials». Enderrock.cat, 22-03-2021. [Consulta: 10 maig 2022].
* 1 2 Núñez, Sergi. «Dr Calypso i Inadaptats reapareixen en la nit més combativa d'El Tingladu». Enderrock.cat, 23-07-2023. [Consulta: 27 juliol 2023].
* ↑ «El festival El Tingladu tendrá a Inadaptats, Albert Pla y Tremenda Jauría en su 15 edición» (en castellà). EuropaPress.es, 14-02-2023. [Consulta: 27 juliol 2023].
* ↑ Marín, Abel. «Un reivindicativo Alerta Fest llena el Poble Espanyol» (en castellà). Science of Noise, 28-05-2024. [Consulta: 30 agost 2024].
* ↑ «Llega el Alerta Fest con Dr. Calypso, Crim o Inadaptats» (en castellà). Mondo Sonoro, 17-05-2024. [Consulta: 30 agost 2024].
* ↑ Terraza, Santi. «Punk, literatura i castells de color verd | RevistaCastells.cat». Revistacastells.cat, 30-08-2024. [Consulta: 30 agost 2024].
* ↑ «‘Catalanes que hacen cosas', el nou avançament discogràfic d'Inadaptats». dBalears, 16-11-2024. [Consulta: 16 novembre 2024].
* ↑ «Inadaptats homenatgen els Castellers de Vilafranca amb una cançó». Ara, 29-08-2024. [Consulta: 30 agost 2024].
* ↑ «Cultura de resistencia: Recopilatorio musical en catalán por el Centro de Documentación Arran» (en castellà). LaHaine.org, 11-01-2003. [Consulta: 8 gener 2015].

## Bibliografia

* Buch, Roger. L'esquerra independentista avui. 1a edició. Barcelona: Columna edicions, 2007 (Clàssica). ISBN 978-84-664-0819-6.

## Enllaços externs

* DVD d'Inadaptats Cremem les nostres naus (2006) a YouTube